Ο **Αναστάσιος Πεπονής** (1924 - 8 Αυγούστου 2011) ήταν Έλληνας δικηγόρος και πολιτικός. Από νεαρή ηλικία υπήρξε στενός συνεργάτης του στρατηγού Νικολάου Πλαστήρα που τον διόρισε πρόεδρο της Νεολαίας της ΕΠΕΚ, θέση από την οποία παραιτήθηκε το 1952 διαμαρτυρόμενος για την εκτέλεση του Νίκου Μπελογιάννη. Μεταπολιτευτικά υπήρξε κορυφαίο στέλεχος του ΠΑΣΟΚ, του οποίου διετέλεσε βουλευτής Α΄ Αθηνών (1977 - 2000), κοινοβουλευτικός εκπρόσωπος και πολλές φορές υπουργός. Από τα σημαντικότερα επιτεύγματά του ήταν η δημιουργία συστήματος πρόσληψης δημοσίων υπαλλήλων με αντικειμενικά κριτήρια. Αυτό θεσμοθετήθηκε με τον νόμο 2190/1994, που αναφέρεται πολλές φορές ως **Νόμος Πεπονή,** χάρις στον οποίο ιδρύθηκε το ΑΣΕΠ.

Εξίσου σημαντικές ήταν και οι προσπάθειές του στον τομέα της ενέργειας και των εξωτερικών επενδύσεων, καθώς έκλεισε συμφωνίες ζωτικής σημασίας με την Αλγερία για την μεταφορά φυσικού αερίου στην Ελλάδα (που συνεχίζεται μέχρι σήμερα) και με την Σοβιετική Ένωση για την επεξεργασία και μετέπειτα εξαγωγή ελληνικού βωξίτη.

Βιογραφικό
----------

Γεννήθηκε στην Αθήνα το 1924. Αποφοίτησε από τη Νομική Σχολή Αθηνών και άσκησε το επάγγελμα του δικηγόρου. Οι γονείς του ήταν ο Ιωάννης Πεπονής από το Μεσολόγγι, αρχικά αξιωματικός της Στρατιωτικής Δικαιοσύνης και αργότερα εισαγγελέας Ρεθύμνης (ως λοχαγός Δικαστικού υπήρξε γραμματέας του Έκτακτου Στρατοδικείου στην Δίκη των Έξι) και η Ρεθύμνια Ερασμία Σαουνάτσου.

### Αντίσταση και δικτατορία

Κατά τη διάρκεια της Κατοχής συμμετείχε στην Αντίσταση ως μέλος της Πανελλήνιας Ένωσης Αγωνιζομένων Νέων (ΠΕΑΝ) και του Εθνικού Συνδέσμου Ανωτάτων Σχολών (ΕΣΑΣ).

Είχε έντονη αντιδικτατορική δράση όντας μέλος του Εθνικού Κινήματος Δημοκρατικής Αντιστάσεως (ΕΚΔΑ) και της Εταιρίας Μελέτης Ελληνικών Προβλημάτων (ΕΜΕΠ).

Καταδικάστηκε από το Έκτακτο Στρατοδικείο και φυλακίστηκε. Απελευθερώθηκε με την πρώτη αμνηστεία και συνέχισε τη δράση του ενώ συνελήφθη άλλες δύο φορές από την ΕΣΑ.

### Πολιτική σταδιοδρομία

Διετέλεσε πρόεδρος της Νεολαίας της ΕΠΕΚ (1950 - 1952). Από το 1963 έως το 1965, επί κυβέρνησης Γεωργίου Παπανδρέου, ήταν γενικός διευθυντής του Εθνικού Ιδρύματος Ραδιοφωνίας (ΕΙΡ) όπου καθιέρωσε τη χρήση της δημοτικής γλώσσας, ενώ ίδρυσε και τον πειραματικό σταθμό τηλεόρασης που αργότερα μετεξελίχθηκε στην ΕΡΤ. Ήταν βουλευτής Α΄ Αθηνών με το ΠΑΣΟΚ από το 1977 μέχρι και το 2000 και διορισμένος ευρωβουλευτής από τον Ιανουάριο έως τον Οκτώβριο του 1981.

Διετέλεσε υπουργός σε πολλές κυβερνήσεις:

* 21 Οκτωβρίου 1981 - 5 Ιουλίου 1982: υπουργός Βιομηχανίας και Ενέργειας
* 17 Ιανουαρίου 1984 - 3 Ιουλίου 1984: υπουργός Άνευ Χαρτοφυλακίου
* 31 Οκτωβρίου 1986 - 2 Ιουλίου 1989: υπουργός Βιομηχανίας, Ενέργειας και Τεχνολογίας
* 17 Μαρτίου 1989 - 2 Ιουλίου 1989: υπουργός Προεδρίας της Κυβερνήσεως (ταυτόχρονα με την θητεία του στο υπουργείο Βιομηχανίας)
* 23 Νοεμβρίου 1989 - 13 Φεβρουαρίου 1990: υπουργός Βιομηχανίας, Ενέργειας και Τεχνολογίας
* 13 Οκτωβρίου 1993 - 28 Δεκεμβρίου 1994: υπουργός Προεδρίας της Κυβερνήσεως
* 10 Φεβρουαρίου 1995 - 15 Σεπτεμβρίου 1995: υπουργός Δικαιοσύνης
* 15 Σεπτεμβρίου 1995 - 22 Ιανουαρίου 1996: υπουργός Βιομηχανίας, Ενέργειας και Τεχνολογίας
* 22 Ιανουαρίου 1996 - 25 Σεπτεμβρίου 1996: υπουργός Υγείας και Πρόνοιας

Στα σημαντικότερα επιτεύγματά του συγκαταλέγεται ο νόμος 2190/1994 που δημιούργησε το ΑΣΕΠ και το σύστημα πρόσληψης δημοσίων υπαλλήλων με αντικειμενικά κριτήρια. Ο νόμος αναφέρεται πολλές φορές ως «*νόμος Πεπονή*».  Ακόμη, ήταν γενικός εισηγητής της αναθεώρησης του Συντάγματος του 1985-86. Ως Υπουργός Βιομηχανίας ίδρυσε μεταξύ άλλων το Κέντρο Ανανεώσιμων Πηγών Ενέργειας (Κ.Α.Π.Ε.) και τον Οργανισμό Βιομηχανικής Ιδιοκτησίας (Ο.Β.Ι.).

### Συγγραφικό έργο

Συνέγραψε και εξέδωσε συνολικά 8 βιβλία:

1. «Προσωπική Μαρτυρία», Κέδρος, 1970,
2. «Το γλωσσικό μας πρόβλημα σήμερα», Κέδρος, 1972,
3. «Για τη Λαϊκή Κυριαρχία», Νέα Σύνορα, 1976,
4. «Εισαγωγικό σχόλιο στα πολιτικά κείμενα του Γιώργου Θεοτοκά», Ίκαρος, 1976,
5. «Μεγάλη Επικοινωνία», Ίκαρος, 1984,
6. «Η συνταγματική αναθεώρηση», 1986,
7. «1961-1981. Τα γεγονότα και τα πρόσωπα», Λιβάνης, 2001,
8. «Για το ζήτημα του Αιγαίου - Τα πετρέλαια, ο Μάρτης του ΄87, οι συνοριακές διαφορές, Ευρωπαϊκή Ένωση και η ενεργειακή γέφυρα», 2008, Λιβάνης.

### Λοιπά

Υπήρξε ακόμη μέλος των διοικητικών συμβουλίων διαφόρων οργανισμών όπως το Ταχυδρομικό Ταμιευτήριο (1964-65), η Τράπεζα της Ελλάδος (1974) και το Συμβούλιο Επιμορφώσεως Δημοσίων Υπαλλήλων (ΣΕΔΥ, 1976-1977).

Πηγές
-----

* Έφυγε από τη ζωή ο Αναστάσιος Πεπονής[*νεκρός σύνδεσμος*] - Καθημερινή, 08/08/2011
* "Έφυγε" ο Αναστάσιος Πεπονής - MegaTV, 08/08/2011

Αναφορές
--------

1. ↑  www.tanea.gr/ellada/article/?aid=4648078.
2. ↑  Βουλή των Ελλήνων. d33838ba-ca2f-4fdf-97da-84973ed9349c. Ανακτήθηκε στις 23  Απριλίου 2022.
3. ↑  www.europarl.europa.eu/meps/en/737.
4. ↑  Νικόλαος Πλαστήρας: Ο «Μαύρος καβαλάρης» που έγινε θρύλος, Τα Νέα, 18 Δεκεμβρίου 1999
5. ↑  Εξιστορείν και Ιστορείν, "Αναστάσιος Πεπονής" Αρχείο ΕΡΤ
6. ↑
7. ↑  Δημοκρατία Ρεθύμνης 26/10/1923 σελ.3
8. ↑  «Συζήτηση ΥΠΕΣ με νέους για αξιοκρατία και νέο σύστημα προσλήψεων στο Δημόσιο». *Υπουργείο Εσωτερικών*. Ανακτήθηκε στις 17 Απριλίου 2022.

Επιπλέον υλικό
--------------

* Εξιστορείν και ιστορείν: Αναστάσιος Πεπονής (Αρχείο ντοκιμαντέρ της ΕΡΤ)